Fælles holdning (EF) nr. 54/2002

fastlagt af Rådet den 23. september 2002

med henblik på vedtagelse af Europa-Parlamentets og Rådets forordning (EF) nr. .../2002 af ... om lønomkostningsindekset

(2002/C 269 E/02)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 285, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

under henvisning til udtalelse fra Den Europæiske Centralbank(3),

efter proceduren i traktatens artikel 251(4) og

ud fra følgende betragtninger:

(1) En række forskellige statistiske oplysninger, hvoraf lønomkostningsindekset udgør en væsentlig del, er relevante for at kunne forstå inflationsprocessen og dynamikken på arbejdsmarkedet.

(2) Fællesskabet, og især dets økonomiske, beskæftigelsesmæssige og monetære myndigheder, har brug for regelmæssige og rettidige lønomkostningsindeks til overvågning af ændringer i lønomkostningerne.

(3) Et af de prioriterede områder i handlingsplanen om statistikkrav i Den Økonomiske og Monetære Union, som Kommissionen (Eurostat) har udarbejdet i tæt samarbejde med Den Europæiske Centralbank, er udarbejdelse af et retsgrundlag for kortfristede lønomkostningsstatistikker.

(4) Fordelene ved på fællesskabsplan at indsamle fuldstændige data om alle segmenter af økonomien bør afvejes mod indberetningsmulighederne og den besvarelsesbyrde, der pålægges små og mellemstore virksomheder (SMV'er).

(5) Forordningen er i overensstemmelse med subsidiaritetsprincippet, som omhandlet i traktatens artikel 5. Det er kun muligt at opstille fælles statistiske standarder for lønomkostningsindeks på grundlag af en fællesskabsretsakt, da det kun er Kommissionen, der er i stand til at koordinere den nødvendige samordning af statistisk information på fællesskabsplan, hvorimod indsamling af data og udarbejdelse af sammenlignelige lønomkostningsindeks kan foretages af medlemsstaterne.

(6) Ved Rådets forordning (EF) nr. 322/97 af 17. februar 1997 om EF-statistikker(5) opstilles der generelle rammer for udarbejdelsen af lønomkostningsindeks i henhold til nærværende forordning.

(7) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(6).

(8) Udvalget for Det Statistiske Program, der blev nedsat ved Rådets afgørelse 89/382/EØF, Euratom(7), er blevet hørt i overensstemmelse med artikel 3 i denne afgørelse -

UDSTEDT FØLGENDE FORORDNING:

Artikel 1

Formål

Formålet med denne forordning er at opstille en fælles ramme for udarbejdelse, fremsendelse og evaluering af sammenlignelige lønomkostningsindeks i Fællesskabet. Medlemsstaterne udarbejder lønomkostningsindeks for de i artikel 4 nævnte økonomiske aktiviteter.

Artikel 2

Definitioner

1. Ved lønomkostningsindekset forstås Laspeyres-indekset for lønomkostninger pr. præsteret arbejdstime, sammenkædet årligt og baseret på en fast struktur af økonomiske aktiviteter på NACE Rev. 1-hovedafdelingsniveau, idet NACE Rev. 1 er den klassifikation, der er fastlagt ved Rådets forordning (EØF) nr. 3037/90 af 9. oktober 1990 om Den Statistiske Nomenklatur for Økonomiske Aktiviteter i De Europæiske Fællesskaber(8). Yderligere underopdelinger af NACE Rev. 1-hovedafdelingerne i den faste struktur fastsættes efter artikel 4, stk. 1. Den formel, der skal anvendes til beregning af lønomkostningsindekset, er defineret i bilaget til nærværende forordning.

2. Ved lønomkostninger forstås de samlede kvartalsvise omkostninger, som arbejdsgiveren skal afholde ved beskæftigelse af arbejdskraft. Lønomkostningsposterne og personale i alt fastlægges på grundlag af bilag II, afsnit A og D (post D1, D4 og D5 og disses delkomponenter, idet post D2 og D3 ikke medregnes) i Kommissionens forordning (EF) nr. 1726/1999 af 27. juli 1999 om gennemførelse af Rådets forordning (EF) nr. 530/1999 om statistikker over løn- og lønomkostningsstrukturer for så vidt angår definition og fremsendelse af oplysninger om lønomkostninger(9).

3. Antal arbejdstimer defineres under henvisning til Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Fællesskabet(10), bilag A, kapitel 11, afsnit 11.26-11.31.

4. Indeksets tekniske specifikation, herunder revisioner af vægtningsstrukturen, kan omdefineres efter proceduren i artikel 12, stk. 2.

Artikel 3

Dækning

1. Denne forordning finder anvendelse på alle de aktiviteter, der er defineret i hovedafdeling C til O i NACE Rev. 1.

2. Medtagelsen i denne forordning af økonomiske aktiviteter som defineret i NACE Rev. 1-hovedafdeling L, M, N og O fastsættes efter proceduren i artikel 12, stk. 2, under hensyn til feasibility-undersøgelserne i artikel 10.

3. Lønomkostningsindekset repræsenterer alle statistiske enheder som defineret i Rådets forordning (EØF) nr. 696/93 af 15. marts 1993 om de statistiske enheder til observation og analyse af det produktive system i Det Europæiske Fællesskab(11).

Artikel 4

Opdeling af variabler

1. Dataene opdeles efter økonomiske aktiviteter i henhold til NACE Rev. 1-hovedafdelingerne og ved yderligere underopdelinger, dog ikke ud over niveauet for NACE Rev. 1-afdelinger (tocifret niveau) eller grupper af afdelinger, under hensyn til bidrag til den samlede beskæftigelse og til lønomkostninger på EU-plan og nationalt plan, som fastsættes efter proceduren i artikel 12, stk. 2. Der leveres separate lønomkostningsindekser for de tre lønomkostningskategorier, der er nævnt nedenfor.

a) lønomkostninger i alt

b) løn, defineret under henvisning til post D.11 i bilag II til forordning (EF) nr. 1726/1999

c) arbejdsgiverbidrag til sociale ordninger plus skatter betalt af arbejdsgiver minus tilskud modtaget af arbejdsgiver, som defineret ved summen af post D.12 og D.4 minus post D.5 i bilag II til forordning (EF) nr. 1726/1999.

2. Der skal leveres et skøn over de samlede lønomkostninger, bortset fra bonusser, når bonusser er defineret i post D.11112 i bilag II til forordning (EF) nr. 1726/1999, opdelt efter økonomiske aktiviteter som fastsat efter proceduren i artikel 12, stk. 2,og på grundlag af NACE Rev. 1-klassifikationen, idet der tages hensyn til feasibility-undersøgelserne i artikel 10.

Artikel 5

Hyppighed og tilbageregnede data

1. Dataene til lønomkostningsindekset skal første gang udarbejdes for første kvartal af 2003 og derefter for hvert kvartal (sluttende den 31. marts, den 30. juni, den 30. september og den 31. december hvert år).

2. Tilbageregnede data dækkende perioden fra første kvartal af 1996 til fjerde kvartal af 2002 leveres af medlemsstaterne. Tilbageregnede data leveres for hver af NACE Rev. 1-hovedafdelingerne C-K og for de lønomkostningsposter, der er nævnt i artikel 4, stk. 1.

Artikel 6

Fremsendelse af resultater

1. De i artikel 4 nævnte data leveres i indeksform. De vægte, der anvendes til at beregne indekset, og som er defineret i bilaget til denne forordning, stilles samtidig til rådighed med henblik på offentliggørelse.

Det passende tekniske format, der skal bruges til fremsendelse af de i artikel 4 nævnte resultater, og de justeringsprocedurer, der skal anvendes på dataene, fastlægges efter proceduren i artikel 12, stk. 2.

2. Medlemsstaterne fremsender dataene med den opdeling, der er angivet i artikel 4, til Kommissionen (Eurostat) senest 70 dage efter udgangen af referenceperioden. Metadata, defineret som de forklaringer, der er nødvendige til at fortolke ændringer i dataene, som opstår på grund af metodologiske eller tekniske ændringer, eller som skyldes ændringer på arbejdsmarkedet, leveres sammen med dataene.

3. De tilbageregnede data, der er nævnt i artikel 5, fremsendes til Kommissionen (Eurostat) samtidig med lønomkostningsindekset for første kvartal af 2003.

Artikel 7

Kilder

Medlemsstaterne kan udarbejde de nødvendige skøn ved en kombination af de forskellige kilder, der er nævnt nedenfor, og ved at anvende princippet om administrativ forenkling:

a) undersøgelser, hvor statistiske enheder, som defineret i forordning (EØF) nr. 696/93, anmodes om at give aktuelle, nøjagtige og fuldstændige oplysninger

b) andre relevante kilder, herunder administrative data, hvis disse er egnede med hensyn til aktualitet og relevans

c) egnede statistiske beregningsmetoder.

Artikel 8

Kvalitet

1. De fremsendte nuværende og tilbageregnede data skal opfylde særskilte kvalitetskriterier, som skal defineres efter proceduren i artikel 12, stk. 2.

2. Medlemsstaterne udarbejder hvert år en rapport om datakvaliteten til Kommissionen, første gang i 2003. Indholdet af rapporterne fastlægges efter proceduren i artikel 12, stk. 2.

Artikel 9

Overgangsperioder og undtagelsesbestemmelser

1. Til gennemførelse af denne forordning kan der efter proceduren i artikel 12, stk. 2, indrømmes overgangsperioder på højst to år fra datoen for denne forordnings ikrafttræden.

2. I overgangsperioderne kan Kommissionen indrømme undtagelser fra denne forordning, hvis de nationale statistiske systemer kræver større tilpasninger.

Artikel 10

Feasibility-undersøgelser

1. Kommissionen fastlægger efter proceduren i artikel 12, stk. 2, en række feasibility-undersøgelser, som skal udføres af medlemsstaterne, specielt af dem, der ikke kan levere data for NACE Rev. 1-hovedafdeling L, M, N og O (artikel 3, stk. 2) eller en opdeling af skønnene over de samlede lønomkostninger, bortset fra bonusser (artikel 4, stk. 2).

2. Formålet med feasibility-undersøgelserne, der udføres under hensyntagen til fordelene ved indsamlingen af data i forhold til indsamlingsomkostningerne og byrderne for erhvervslivet, er at vurdere:

a) hvordan de kvartalsvise lønomkostningsindeks, der er nævnt i artikel 4, stk. 1, kan skaffes for NACE-hovedafdeling L, M, N og O, og

b) hvordan skønnene over de samlede lønomkostninger, bortset fra bonusser, som omhandlet i artikel 4, stk. 2, kan tilvejebringes.

3. De medlemsstater, der foretager feasibility-undersøgelserne, forelægger Kommissionen en interimsrapport om resultaterne heraf senest den 31. december 2004. De deltagende medlemsstater forelægger senest den 31. december 2005 en endelig rapport om feasibility-undersøgelserne for Kommissionen.

4. Feasibility-undersøgelserne i stk. 2, litra a), skal bygge på resultaterne af de pilotundersøgelser, der er nævnt i bilagene til Rådets forordning (EF, Euratom) nr. 58/97 af 20. december 1996 om statistik over erhvervsstrukturer(12).

5. Foranstaltninger, der vedtages i henhold til artikel 11, litra h), på grundlag af resultaterne af feasibility-undersøgelserne, skal overholde princippet om omkostningseffektivitet som defineret i artikel 10 i forordning (EF) nr. 322/97, herunder en reduktion af de byrder, der pålægges de oplysningspligtige, til et minimum.

6. Gennemførelsen af foranstaltninger, der vedtages i henhold til artikel 11, litra h), på grundlag af resultaterne af feasibility-undersøgelserne, skal muliggøre dataoverførsel fra første kvartal af 2007, forudsat at der med resultaterne af feasibility-undersøgelserne kan produceres data af tilstrækkelig kvalitet på en omkostningseffektiv måde.

Artikel 11

Gennemførelsesforanstaltninger

Foranstaltningerne til gennemførelsen af denne forordning, herunder foranstaltninger med henblik på at tage hensyn til økonomiske og tekniske ændringer, fastsættes efter proceduren i artikel 12, stk. 2. Sådanne foranstaltninger vedrører især:

a) fastsættelse af underopdelinger, som fastsat i henhold til artikel 4, stk. 1, der skal indgå i den faste struktur

b) tekniske specifikationer vedrørende indekset (artikel 2)

c) medtagelse af NACE Rev. 1-hovedafdeling L, M, N og O (artikel 3)

d) opdeling af indeks efter økonomiske aktiviteter (artikel 4)

e) formatet til fremsendelse af resultater og de justeringsprocedurer, der skal anvendes (artikel 6)

f) særskilte kvalitetskriterier for de fremsendte nuværende og tilbageregnede data og indholdet af datakvalitetsrapporterne (artikel 8)

g) overgangsperiode (artikel 9)

h) fastlæggelse af feasibility-undersøgelser og afgørelser på grundlag af deres resultater (artikel 10) og

i) den metodologi, der skal anvendes til at kæde indekset (bilag).

Artikel 12

Procedure

1. Kommissionen bistås af Udvalget for Det Statistiske Program, der blev nedsat ved artikel 1 i Rådets afgørelse 89/382/EØF, Euratom.

2. Når der henvises til dette stykke, anvendes artikel 5 og 7 i afgørelse 1999/468/EF, jf. dennes artikel 8.

Perioden i artikel 5, stk. 6, i afgørelse 1999/468/EF fastsættes til tre måneder.

3. Udvalget vedtager selv sin forretningsorden.

Artikel 13

Rapporter

Kommissionen forelægger hvert andet år Europa-Parlamentet og Rådet en rapport om gennemførelsen af denne forordning. Denne rapport skal navnlig evaluere kvaliteten af de fremsendte LCI-seriedata til lønomkostningsindekset og kvaliteten af de fremsendte tilbageregnede data.

Den første rapport forelægges senest den 31. december i året efter denne forordnings ikrafttræden. Den skal kun vedrøre medlemsstaternes foranstaltninger til forberedelse af anvendelsen af denne forordning.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i ...

På Europa-Parlamentets vegne

Formand

På Rådets vegne

Formand

(1) EFT C 304 E af 30.10.2001, s. 184.

(2) EFT C 48 af 21.2.2002, s. 107.

(3) EFT C 295 af 20.10.2001, s. 5.

(4) Europa-Parlamentets udtalelse af 28.2.2002 (endnu ikke offentliggjort i EFT), Rådets fælles holdning af 23.9.2002 og Europa-Parlamentets afgørelse af ... (endnu ikke offentliggjort i EFT).

(5) EFT L 52 af 22.2.1997, s. 1.

(6) EFT L 184 af 17.7.1999, s. 23.

(7) EFT L 181 af 28.6.1989, s. 47.

(8) EFT L 293 af 24.10.1990, s. 1. Senest ændret ved Kommissionens forordning (EF) nr. 29/2002 (EFT L 6 af 10.1.2002, s. 3).

(9) EFT L 203 af 3.8.1999, s. 28.

(10) EFT L 310 af 30.11.1996, s. 1. Senest ændret ved Europa-Parlamentets og Rådets forordning (EF) nr. 359/2002 (EFT L 58 af 28.2.2002, s. 1).

(11) EFT L 76 af 30.3.1993, s. 1. Ændret ved tiltrædelsesakten af 1994.

(12) EFT L 14 af 17.1.1997, s. 1. Ændret ved forordning (EF, Euratom) nr. 410/98 (EFT L 52 af 21.2.1998, s. 1).

BILAG

Formel, som skal anvendes til beregning af lønomkostningsindekset:

1. Definitioner:

>REFERENCE TIL EN GRAFIK>

= lønomkostninger pr. præsteret arbejdstime for lønmodtagere i økonomisk aktivitet i i perioden t

>REFERENCE TIL EN GRAFIK>

= antal arbejdstimer præsteret af lønmodtagere i økonomisk aktivitet i i perioden t

>REFERENCE TIL EN GRAFIK>

=

>REFERENCE TIL EN GRAFIK>

= lønomkostninger for lønmodtagere i økonomisk aktivitet i i en årlig basisperiode j.

2. Den grundlæggende Laspeyres-formel, der skal anvendes til at beregne lønomkostningsindekset for perioden t med den årlige basisperiode j, ser således ud:

>REFERENCE TIL EN GRAFIK>

3. Metodologien til at kæde indekset fastsættes i overensstemmelse med proceduren i artikel 12, stk. 2.

4. De vægte, der anvendes til at beregne indekset, og som er nævnt i artikel 6, stk. 1, er værdierne af:

>REFERENCE TIL EN GRAFIK>

hvor

>REFERENCE TIL EN GRAFIK>, i og j er defineret i punkt 1 i dette bilag. Disse vægte skal anvendes til beregning af indekset inden for to år efter den periode, de refererer til.

RÅDETS BEGRUNDELSE

I. INDLEDNING

1. Kommissionen forelagde den 26. juli 2001 Rådet et forslag til Europa-Parlamentets og Rådets forordning om lønomkostningsindekset.

2. Forslaget er baseret på traktatens artikel 285, hvorefter den i traktatens artikel 251 fastsatte procedure med fælles beslutningstagning med Europa-Parlamentet finder anvendelse.

3. Europa-Parlamentet godkendte Kommissionens forslag uden ændringer ved førstebehandlingen den 28. februar 2002.

4. Det Økonomiske og Sociale Udvalg afgav udtalelse den 29. november 2001.

5. Den Europæiske Centralbank afgav udtalelse den 11. oktober 2001.

6. Rådet vedtog sin fælles holdning i medfør af traktatens artikel 251 den 23. september 2002.

II. FORMÅLET MED FORSLAGET

Forslaget har til formål at tilvejebringe en indikator for kortfristede udviklingstendenser i lønomkostningerne, da en sådan indikator er et nøgleelement i analysen af, hvordan arbejdsmarkederne fungerer. De eksisterende indikatorer er utilstrækkelige, når det gælder aktualitet, dækning og sammenlignelighed. Ud fra disse betragtninger opererede man med en forordning om kortfristede lønomkostningsstatistikker i den handlingsplan om statistikkrav i Den Økonomiske og Monetære Union, som Rådet tilsluttede sig den 29. september 2000.

III. ANALYSE AF DEN FÆLLES HOLDNING

Den fælles holdning følger Kommissionens forslag, som Europa-Parlamentet har godkendt, dog med nedennævnte ændringer.

Rådet har indsat en ny betragtning 6 for at erindre om de generelle rammer, der er fastsat ved Rådets forordning (EF) nr. 322/97 om EF-statistikker.

Ved betragtning 7 og artikel 12 erstattes den forvaltningsprocedure, som Kommissionen havde foreslået, med en forskriftsprocedure, som Rådet finder mere hensigtsmæssig for den form for foranstaltninger, der skal træffes.

Rådet har ændret artikel 2, stk. 1, for at få defineret indekset ved henvisning til NACE Rev. 1-hovedafdelingsniveauet, som skal underopdeles efter artikel 4, stk. 1. Dermed anbringes de underopdelinger, der skal foretages, på det mest hensigtsmæssige sted, nemlig i artiklen om opdeling af variabler i stedet for i artiklen med definitionerne.

Rådet har indsat et nyt stk. 2 i artikel 3, hvorefter NACE Rev. 1-hovedafdeling L-O kan medtages gennem udvalgsproceduren, efter at der er foretaget feasibility-undersøgelser som omhandlet i artikel 10. Dette anses for nødvendigt, eftersom en række medlemsstater endnu ikke er i stand til at levere data om hovedafdeling L-O og vil skulle udvikle den fornødne metodologi, før sådanne data pålideligt kan inkorporeres i indekset.

Rådet har ændret artikel 4 af hensyn til de vanskeligheder, som en række medlemsstater har med at levere data, der er så detaljerede som det, der er forudset i Kommissionens forslag. Enhver underopdeling under NACE Rev. 1-hovedafdelingsniveau vil skulle fastsættes efter udvalgsproceduren og vil ikke gå ud over det tocifrede afdelingsniveau. Underopdelingerne kan også ske med udgangspunkt i grupper af afdelinger frem for enkelte afdelinger, hvis dette giver tilstrækkeligt detaljerede oplysninger og er mindre byrdefuldt.

Leveringen af data om de samlede lønomkostninger, bortset fra bonusser, er blevet skilt ud fra leveringen af dataene til hovedindekset og figurerer nu i et nyt stk. 2 i artikel 4. Da en række medlemsstater har alvorlige vanskeligheder med at levere sådanne data, vil disse blive leveret i form af et skønsbaseret indeks, og opdelingen vil blive fastsat efter udvalgsproceduren. Også her skal der forud foretages feasibility-undersøgelser som omhandlet i den nye artikel 10 - af samme grunde som dem, der gør sig gældende vedrørende hovedafdelingerne L-O i artikel 3, stk. 2.

I artikel 5, 6 og 8 er tidspunktet for den første indsamling af data ændret fra 2002 til 2003 af hensyn til forordningens sandsynlige ikrafttrædelsesdato. Den periode, som de tilbageregnede data dækker, er blevet justeret tilsvarende.

I artikel 6, stk. 1, er "data" og "resultater" blevet præciseret gennem mere specifikke referencer til "de i artikel 4 nævnte" data og resultater.

Rådet har ændret ordlyden af artikel 7, så den afspejler det forhold, at der som et supplement til indsamlingen af data kan foretages passende skøn.

Artikel 8 er blevet ændret, så det fremgår, at der skal gælde forskellige kvalitetskriterier for nuværende data og for tilbageregnede data - af de grunde, der er anført i forbindelse med artikel 6.

I artikel 9 er det stykke i Kommissionens forslag, der specifikt omhandlede overgangsperioder vedrørende NACE Rev. 1-hovedafdelingsniveau L-O, udgået, idet det i den nye artikel 10 om feasibility-undersøgelser fastsættes, hvilken procedure der skal følges i forhold til medlemsstater, der har vanskeligheder med at indsamle data på disse områder.

Rådet har indsat en ny artikel 10, der fastsætter vilkårene for gennemførelse af feasibility-undersøgelser - i de medlemsstater, der har vanskeligheder - vedrørende leveringen af data for NACE Rev. 1-hovedafdeling L-O og opdelingen af det skønsbaserede indeks over samlede lønomkostninger, bortset fra bonusser. I stk. 5 og 6 i artiklen fastsættes det, at der skal tages hensyn til omkostningseffektivitet, når der efter udvalgsproceduren vedtages gennemførelsesforanstaltninger i forlængelse af feasibility-undersøgelserne, og at gennemførelsesforanstaltningerne skal gøre det muligt at indsamle data for de områder, der er genstand for undersøgelserne, og inkorporere disse i indekset senest i 2007. Efter Rådets opfattelse sikrer man på denne måde bedst, at de ønskede områder bliver dækket ind så snart som muligt, samtidig med at der tages hensyn til behovet for omkostningseffektivitet og for data af høj kvalitet.

Artikel 11 er blevet ændret for at tage hensyn til, at et større antal af de elementer, der er nødvendige for gennemførelsen af forordningen, nu kan fastsættes efter udvalgsproceduren.

Artikel 13 er blevet ændret for at afspejle den ændrede tidsplan for forordningens gennemførelse og tage hensyn til behovet for at skelne mellem kvaliteten af seriedata og kvaliteten af tilbageregnede data. Ændringen afspejler også, at den første rapport fra Kommissionen ikke på så tidligt et tidspunkt skal omhandle kvaliteten af de data, som medlemsstaterne har fremsendt, men snarere fokusere på proceduremæssige forhold vedrørende medlemsstaternes gennemførelse af forordningen.

IV. KONKLUSION

Rådet er af den opfattelse, at de ændringer, der er foretaget i den fælles holdning, helt stemmer overens med den foreslåede forordnings formål og giver den fornødne metodefleksibilitet, så forordningen kan gennemføres fuldt ud, og så der snarest muligt kan tilvejebringes en aktuel, dækkende og sammenlignelig indikator for kortfristede lønomkostninger.